5. klase

Tēma: Draudzība

2. nodarbība - Veidojot draudzību

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kādi tikumi veicina draudzības attīstību;
* kā pozitīvās rakstura iezīmes var palīdzēt kļūt par labiem draugiem un attīstīt ne tikai draudzību, bet vienam otru.

***Skolēnam veidojas morālais ieradums***

* izprast apstākļus, kādos mainās draudzības, un kā pārrunāt tās attīstību,
* attīstīt pozitīvas un veselīgas draudzības iezīmes (jebkurā kontekstā, tostarp tiešsaistē), kas ietver uzticēšanos, cieņu, atklātību, laipnību, dāsnumu, robežas, privātumu, piekrišanu un konfliktu risināšanu, salīgšanu un attiecību pārtraukšanu. Tas ietver dažādus attiecību veidus (un neattiecas uz seksualitāti);
* Praktiski darboties dažādās situācijās, lai attīstītu, uzlabotu vai veidotu cieņpilnas attiecības.

**Atslēgvārdi:** draudzība, emocionāla un fiziska vardarbība, dalīšanās, pieķeršanās.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa | Cilvēks, mīlestība, saskaņa |
| Tikumi | Laipnība, godīgums, tolerance | Draudzīgums, pieklājība, empātija, neatlaidība |

**Mācību materiāli:**

* *PowerPoint* prezentācija “Attīstot draudzību”.
* Materiāls “Veidojot draudzību” (1. materiāls). Katram skolēnam nepieciešama sava kopija.

**Atslēgas jautājumi:**

1. Kā draudzība ar kādu cilvēku var palīdzēt attīstīt raksturu?
2. Kāda nozīme rakstura attīstībā var būt tavam draugam?
3. Kādus tikumus tu vari attīstīt, lai kļūtu par labāku draugu?
4. Kā tu tos vari praktizēt?

Mācību aktivitātes

Ierosme. Kas ir vissvarīgākais? (ieteicamais laiks 5 min.)

**[2. slaids]** Skolēni izlasa apgalvojumus par draudzību, pārrunā tos un izdomā, kurš no tiem ir vissvarīgākais.

* Darīt kaut ko kopā
* Nekritizēt vienam otru
* Atbalstīt vienam otru grūtībās
* Kopā labi pavadīt laiku
* Uzticēt otram savus noslēpumus

Pievieno sarakstam savus apgalvojumus. Skolotājs skolēnu idejas piefiksē uz tāfeles.

**[3. slaids]** Izlasiet citātu: “Labs draugs zina visus tavus interesantākos stāstus, labākais draugs ir izdzīvojis tos kopā ar tevi.”

**Diskusija**: Vai piekrīti šim citātam? Ko autors mēģinājis ar to pateikt?

1. aktivitāte. Lomu spēles (ieteicamais laiks 15 min.)

**[4. slaids]** Skolēni aplūko sniegto situāciju un pāros ar blakussēdētāju izveido lomu spēli, parādot, kā šādos apstākļos vajadzētu un kā nevajadzētu reaģēt. Lomu spēlēs galvenā uzmanība jāveltī pozitīvo tikumu aktivizēšanai. Skolēniem, kas vēro lomu spēli, jānosaka, kuri tikumi tiek pausti un kā tie veicina pozitīvu situācijas iznākumu.

Situācijas:

* Draugs sāk tevi aiz muguras aprunāt.
* Draugs sāk tevi ķircināt par tavu izskatu.
* Draugs sāk kritizēt tavu uzvedību un sūdzas par to, ko tu dari.
* Draugs sāk pavadīt daudz laika ar citu cilvēku grupu.

Kolēģu komentāri:

“Tiešsaistes nodarbībā lomu spēli var aizvietot ar kopīgām pārrunām un piedāvāt situācijas rīcības soļus.”

2. aktivitāte. Domu karte (ieteicamais laiks 5 min.)

**[5. slaids]** Skolotājs skolēniem apraksta situāciju, ka skolā mācību gada vidū mācības uzsāk jauns skolēns. Aicina skolēnus padomāt un atbildēt uz šādiem jautājumiem:

* Ko tu viņam varētu ieteikt attiecībā uz jaunu draugu iegūšanu?
* Izveido no ieteikumiem domu karti!

3. aktivitāte. Draudzības klīnika (ieteicamais laiks 10 min.)

Šī aktivitāte ir paredzēta, lai palīdzētu skolēniem pārdomāt, kā viņi izturas pret draugiem. Skolēni kopā ar skolotāju izveido “draudzības klīniku” vai “socializēšanās pieturu”, kur vecākie skolēni var palīdzēt jaunākajiem skolēniem pielāgoties jaunajai skolai un atrisināt jautājumus attiecībā uz draudzību. Tālāk norādītie jautājumi paredzēti, lai palīdzētu pārdomāt draudzības praktiskās puses un dalītos savās zināšanās un pieredzē ar citiem:

* Kādas zināšanas un prasmes vecākajiem skolēniem būtu vajadzīga, lai palīdzētu jaunākajiem?
* Kā tas varētu strādāt?
* Kas būtu nepieciešams no loģistikas viedokļa?
* Kādas problēmas tu vari paredzēt?
* Kādus risinājumus tu varētu piedāvāt jaunākajiem skolēniem?

Izmantojiet šos jautājumus, lai nostiprinātu skolēnu zināšanas un attieksmes draudzības jomā:

* Kā tu varētu iedrošināt jaunākos skolēnus iegūt jaunus draugus?
* Kā pozitīvu rakstura iezīmju attīstīšana var palīdzēt viņiem kļūt par labiem draugiem?
* Kā draudzība var palīdzēt attīstīt raksturu pozitīvā virzienā?

Kopīgā noslēguma apspriede: Vēstule savam draugam-morālajai autoritātei (ieteicamais laiks 10 min.)

*Aktivitātei nepieciešams materiāls “Veidojot draudzību”* (*1. materiāls). Katram skolēnam nepieciešama sava kopija.*

**[6., 7., slaids]** Skolēni izlasa vēstuli draugam-morālajai autoritātei un pārrunā, kā draugs ir ietekmējis vēstules autora dzīvi. Izmanto jautājumus, lai precizētu savus novērojumus par pozitīvās draudzības ietekmi uz autoru:

* Kādas praktiskas lietas darīja draugs, lai palīdzētu vēstules autoram?
* Kas autoram ir būtiski attiecībā uz draugu?
* Kā draugs ir palīdzējis veidot vēstules autora raksturu un attīstīt personību?
* Ko šī vēstule atklāj par ilgtermiņa ietekmi, ko tu varētu atstāt uz apkārtējiem cilvēkiem?

Kolēģu komentāri:

“Nodarbības noslēgumā skolēniem piedāvāt uzdevumu uzrakstīt savam draugam vēstulīti elektroniski, lai, iespējams, motivētu šajā ārkārtas situācijas laikā vai vienkārši liktu pasmaidīt. Pēc tam rīkot "sacensības", kuram pirmajam draugs atbildēs uz ziņu. Skolēni sacīja, ka viņiem patika šāds uzdevums, jo tas nebija ikdienišķs, kā arī sasaistījās ar nodarbības tematu un mērķi.”